हार्दिक पटेल ने बचपन की दोस्त किंजल से रचाई शादी, फिर बोले- हम आखिरी सांस तक लड़ेंगे  
गुजरात के पाटीदार नेता हार्दिक पटेल ने रचाई शादी
बचपन की दोस्त किंजल पारेख से हार्दिक ने की शादी
शादी के बाद बोले हार्दिक पटेल- आखिरी सांस तक लड़ाई लड़ेंगे
गुजरात में पाटीदार आरक्षण आंदोलन की कोख से नेता बने हार्दिक पटेल ने शादी रचा ली है. वह गुजरात में रविवार को एक समारोह में अपने बचपन की दोस्त किंजल पारिख के साथ परिणय सूत्र में बंध गए. पाटीदार अनामत आंदोलन समिति (पास) के 25 वर्षीय संयोजक ने अहमदाबाद से करीब 130 किलोमीटर दूर सुरेंद्रनगर जिले के दिग्सर गांव में एक मंदिर में करीबी रिश्तेदारों और मित्रों की मौजूदगी में किंजल पारिख से शादी की.पटेल ने शादी समारोह के बाद पत्रकारों से कहा, ‘‘यह मेरे पारिवारिक जीवन की दूसरी पारी की शुरुआत है. मेरा संकल्प है कि हर किसी को समान अवसर मिलना चाहिए. हमने देश के नवनिर्माण के लिए एक साथ लड़ने का संकल्प लिया है.' हार्दिक पटेल ने संघर्ष में पत्नी का साथ मिलने की भी बात कही.
'उन्होंने कहा, ‘‘हम सच्चाई, लोगों और बराबरी के अधिकार के लिए आखिरी सांस तक लड़ेंगे.''पटेल ने कहा कि वह और किंजल लंबे समय से एक दूसरे को प्यार करते थे और बाद में दोनों के परिवार के सदस्यों ने उनकी शादी का फैसला किया, पारिख कानून की पढ़ाई कर रही हैं.पटेल और उनकी पत्नी दोनों अहमदाबाद जिले के विरामगाम के रहने वाले हैं हालांकि नववधू का परिवार सूरत में रहता है.